Folketing
2013-10-24

Tak for det. Som flere har nævnt her fra talerstolen, er doping et stort sundhedsmæssigt problem. Vi kan ofte læse, hvordan fagfolk mener, at det også er et stigende problem, og så sent som i dag, hvilket der også er flere der har nævnt, hører vi fra flere på Rigshospitalet, at flere og flere unge mænd indlægges med hjerteproblemer på grund af brug af dopingmidler. Det, vi også kan læse i den artikel i dag, er, at vi mangler viden, og at vi mangler en kortlægning af omfanget af problemerne. Det er noget, der lidt foregår efter skøn, godt nok fra eksperter og fagpersoner, hvilket man skal have stor respekt for, men vi mangler simpelt hen mere viden på området. Der mangler en kortlægning af omfanget af problemerne. Men det er et problem, og det skal bekæmpes. Spørgsmålet er, om det her lovforslag er det rigtige værktøj til det. I Enhedslisten mener vi noget så basalt, som at der skal være en mening med straf.